এদিকে, অবরোধের প্রথম দিনে অবরোধ চলাকালে ১০ টায় শহরের চেঙ্গী স্কোয়ারে মহালছড়ি ও পানছড়ি থেকে গাড়ি যোগে খাগড়াছড়ি জেলা আওয়ামীলীগের কর্মসূচিতে যোগ দিতে আসা নেতাকর্মীদের সাথে পিকেটারদের সংঘর্ষের ঘটনা ঘটে। হামলার শিকার হয়ে আওয়ামীলীগের ১১ জন নেতাকর্মী আহত হয়। সংঘর্ষের সংবাদ সংগ্রহণ করতে গিয়ে পিকেটারদের হাতে লাঞ্ছিত হয়েছেন পার্বত্য নিউজ ডটকমের খাগড়াছড়ি জেলা প্রতিনিধি মো: শাহজাহান। এসময় তার ব্যবহৃত ক্যামেরা কেড়ে নেওয়ার চেষ্টাও করে পিকেটাররা। অবরোধ চলাকালে পিকেটারদের হাতে সাংবাদিক লাঞ্ছনাসহ সম্প্রতি সময়ে বিভিন্ন স্থানে সাংবাদিকদের লাঞ্ছনার ঘটনার নিন্দা ও প্রতিবাদ জানিয়েছেন খাগড়াছড়িতে কর্মরত সাংবাদিক ও সাংবাদিক নেতৃবৃন্দরা। মঙ্গলবার দুপুর ১.৩০টায় খাগড়াছড়ি প্রেস ক্লাব হলরুমে প্রেস ক্লারেব সভাপতি জীতেন বড়ুয়ার সভাপতিত্বে প্রতিবাদ সভায় খাগড়াছড়ি সাংবাদিক ইউনিয়ন সভাপতি নুরুল আজম, সাধারণ সম্পাদক কানন আচার্য, প্রেস ক্লাবের সাধারণ সম্পাদক আবু তাহের মুহাম্মদ, সাবেক সাধারণ সম্পাদক আবু দাউদ, বাংলাভিশন ও পার্বত্য নিউজের ব্যুরো চীফ এইচ এম প্রফুল্ল বক্তব্য রাখেন। এসময় জেলায় কর্মরত বিভিন্ন গণমাধ্যমের সাংবাদিকরা উপস্থিত ছিলেন।